A sport egy olyan része az életemnek, mint a levegővétel | Tapolcai Újság Online
2019-05-12 Szigetvári Réka
Hangos zene, lelkesítő szavak, a sátorokból szállingózni kezdenek az emberek a színpad felé, minden szem egy élénk színű trikót viselő férfira szegeződik, aki Tapolca lakosságának apraja-nagyját mozgásra buzdítja. A Richter Egészségváros program keretein belül Katus Attila személyi edző, életmód-tanácsadó, világ- és Európa-bajnok sportoló érkezett városunkba, a közös tornát követően vele beszélgettünk.
Talán a leglátványosabb és leghangulatosabb eleme a napnak a délután két órakor kezdődő torna volt, melyet Katus Attila vezényelt.
Mint tudjuk, egészségünk megőrzése több tényezőtől is függ, melyek közt szerepel a helyes táplálkozás, megfelelő mennyiségű és minőségű alvás, különböző szűréseken való részvétel, és még sorolni lehetne. A szombati rendezvényen valamennyi területhez kapcsolódóan hallgathattunk előadásokat, kaphattunk szakemberektől tanácsokat, vehettünk részt vizsgálatokon. Mégis, talán a leglátványosabb és leghangulatosabb eleme a napnak a délután két órakor kezdődő torna volt, melyet Katus Attila vezényelt. Az általunk megszokott mozgásformáktól eltérően nem csupán különböző mozdulatok, edzéselemek bemutatására került sor, aki részt vett a programon, sokkal többet érezhetett és kaphatott ennél. A sportoló a megjelentek közül szinte minden korosztályból igyekezett valakit a színpadra szólítani, bebizonyítva, hogy a mozgás, a fitnesz nem csupán a fiataloké, a „húsz éveseké”, akármennyi idősek vagyunk, mindig az életünk részévé tud válni, mert szükségünk van rá, ahogy a közös edzés után a résztvevők arcáról is leolvasható volt a felfrissültség érzése, amit a mozgás öröme okozott nekik.
Az általunk megszokott mozgásformáktól eltérően nem csupán különböző mozdulatok, edzéselemek bemutatására került sor, aki részt vett a programon, sokkal többet érezhetett és kaphatott ennél.
A torna végeztével, a gratulációt követően Katus Attila néhány szót szólt a mozgás fontosságáról azokhoz, akik vele tartottak. Úgy gondolja, mindannyian ugyanonnan indulunk, és bár mások az életkörülményeink, és lehetőségeink, de életmódunkon és döntéseinken múlik, hogy milyen utat választunk, milyen életünk lesz. Általában két út áll előttünk, egy fárasztó nap után az édességek, az alkohol és társaik után nyúlunk, vagy szervezetünknek meghálálva, hogy kiszolgált minket, az edzőterem felé vesszük az irányt, futócipőt húzunk, vagy biciklire pattanunk, zöldséget, gyümölcsöt eszünk. Bár első hallásra szigorúnak és betarthatatlannak tűnik mindez, a szakedző szerint öt alkalomból ha négyszer az utóbbi mellett döntünk, már sokat teszünk egészségünk megőrzése érdekében. Attila a rendezvényt követően szűk két óra múlva egy fővárosi rendezvényen vett részt az Ökumenikus Segélyszervezet önkénteseként, de a nagy sietség ellenére minden rajongójára szakított időt, „szelfizett”, aláírt, a leendő életmódváltóknak sok sikert kívánt. Lapunk kérésére elárulta, gyermekkorától kezdve mindig is fontos szerepet játszott életében a mozgás, bár ez csak később vált tudatossá. Manapság azt tartja szem előtt, hogy amit megtanult, megszerzett tapasztalatot, át tudja adni a felnövekvő generációknak. Az oktatással kapcsolatban bizakodó, köszönhetően a mindennapos testnevelés bevezetésének, a gyermekek étkeztetésére való odafigyelésnek. Ám nem csak az említett területekről lehet számunkra ismerős, klímavédelmi nagykövetként is tevékenykedik, valamint 2012-ben a MOB Környezetvédelmi Bizottságának tagja is lett. Ezzel kapcsolatban azt nyilatkozta, a természet szeretete szintén gyermekkorától kezdve az élete részét képezni, ezért vigyáz rá, és másokat is erre buzdít, hiszen ami a testünkre igaz, az Földünkre is. Kímélni kell, előre gondolkodni, az utólagos gyógyítás helyett próbáljuk a megelőzést választani!
Katus Attila minden rajongójára szakított időt, „szelfizett”, aláírt, a leendő életmódváltóknak sok sikert kívánt.
Előző bejegyzés 71 éves az Országos MentőszolgálatKövetkező bejegyzés Itthon remekeltek a sakkozók